b'\n_START_ARTICLE_\nTradicionalna kitajska medicina\n_START_SECTION_\nOpredelitev\n_START_PARAGRAPH_\nV vsakem \xc4\x8dloveku sta dve nasprotujo\xc4\x8di sili (Yin in Yang), ki sta nenehno v gibanju in tvorita spreminjajo\xc4\x8de se ravnovesje. Bolezen po TKM nastane zaradi poru\xc5\xa1enega ravnovesja v telesu oz. dolgotrajne prevlade enega od principov. Notranje ravnovesje je klju\xc4\x8d do zdravja, zato se TKM z razli\xc4\x8dnimi metodami trudi uravnote\xc5\xbeiti delovanje celotnega \xc4\x8dlove\xc5\xa1kega sistema in s tem pozdraviti \xc4\x8dloveka. Cilj TKM je odpraviti vzroke zdravstvenih te\xc5\xbeav in ne samo simptomov ter odkrivanje in odpravljanje nepravilnosti preden povzro\xc4\x8dijo zdravstvene te\xc5\xbeave (preventiva).\n_START_SECTION_\nPrincip yin-a in yang-a\n_START_PARAGRAPH_\nYin in Yang sta univerzalni nasprotujo\xc4\x8di si sili, ki se medsebojno dopolnjujeta in tvorita uravnote\xc5\xbeeno in skladno celoto. Sta tudi dinami\xc4\x8dna principa, saj sta v nenehnem gibanju, ki ustvarja spreminjajo\xc4\x8de se ravnovesje. Stalno se spreminjata in preoblikujeta ter s tem vplivata drug na drugega (sta so-odvisna). Yang razumemo kot svetlo, pozitivno, aktivno in funkcionalno, dinami\xc4\x8dno na\xc4\x8delo, yin pa kot temno, negativno, pasivno, stati\xc4\x8dno na\xc4\x8delo. Njuno ravnote\xc5\xbeje v telesu je nujno za zdravje.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nNe\xc5\xbeelenih u\xc4\x8dinkov v TKM ni oz so majhni. Pri zdravljenju z zeli\xc5\xa1\xc4\x8dnimi pripravki naj ne bi smelo biti ne\xc5\xbeelenih u\xc4\x8dinkov, \xc4\x8de jih bolnik jemlje na predpisan na\xc4\x8din, vendar to ni to\xc4\x8dno, saj so nekatere rastlinske snovi tudi strupene. Pomembno je, da so bolniki o pripravkih primerno ozave\xc5\xa1\xc4\x8deni, preden jih jemljejo.\n_START_SECTION_\nPrimerjava tradicionalne kitajske medicine in klasi\xc4\x8dne (zahodne) medicine\n_START_PARAGRAPH_\nTradicionalna kitajska medicina je tako kot zahodna medicina popoln medicinski sistem (\xc5\xa1olstvo, znanost, organizacija zdravstva \xe2\x80\x93 preventiva, kurativa, rehabilitacija). V teoriji in praksi pa se mo\xc4\x8dno razlikujeta, saj druga\xc4\x8de dojemata delovanje \xc4\x8dlove\xc5\xa1kega telesa in vzroke bolezni ter na\xc4\x8din njihovega zdravljenja. Obe medicini sta podrejeni istemu kon\xc4\x8dnemu cilju \xe2\x80\x93 ohraniti in/ali povrniti zdravje._NEWLINE_Klasi\xc4\x8dna medicina v veliki meri zdravi simptome bolezni, bolniki s podobnimi znaki bodo dobili enako terapijo. Pri TKM pa zdravnik zdravi \xc4\x8dloveka, ne njegovega stanja, saj verame, da lahko imajo enake bolezne razli\xc4\x8dne vzroke._NEWLINE_Pomembno je vedeti, da tradicionalna kitajska medicina ne more vselej in popolnoma nadomestiti oz. dosegati u\xc4\x8dinkovitosti klasi\xc4\x8dne medicine pri akutnih boleznih, hudih telesnih po\xc5\xa1kodbah, pri zdravljenju raka, nujni medicinski pomo\xc4\x8di in nekaterih drugih \xc5\xbeivljenjsko ogro\xc5\xbeajo\xc4\x8dih stanjih. Vsekakor pa se lahko TKM uspe\xc5\xa1no uporablja kot preventiva ali kot dodatna pomo\xc4\x8d pri zgoraj navedenih boleznih ali pri okrevanju.'